**PREDMET:** Prijedlog Pravilnika o izmjeni i dopuni Pravilnika za dodjelu potpora poduzetnicima za pokriće troškova tehničke pomoći i ostalih konzultantskih usluga u prijavi i provedbi projekata koji će se financirati sredstvima EU

**O b r a z l o ž e nj e**

Strategija razvoja Europe 2020 temelji se na pametnom i održivom razvoju gospodarstva s glavnim ciljem rasta zapošljavanja, inovacija, ispunjavanja klimatsko-energetskih ciljeva, stupnju obrazovanosti stanovništva i smanjenju opasnosti od siromaštva. Prioritet je poticanje ravnomjernog razvoja država članica.

Osigurana financijska sredstva kroz programe i fondove EU namijenjena malom gospodarstvu su velika, ali uvjeti su strogi, kompleksni i vrlo često komplicirani za naše poduzetnike.

Stručna tehnička pomoć, koja je često vrlo bitna poduzetnicima kod ovakvih prijava, može značajno olakšati cijeli postupak. Krajnji cilj ove potpore je pomoći tržišnom jačanju i konkurentnosti poduzetnika te poticanje subjekata malog gospodarstva na području Velike Gorice kako bi se prijavljivali i koristili sredstva EU fondova u programskom razdoblju.

Kroz Program poticanja razvoja obrta, malog i srednjeg poduzetništva u Gradu Velika Gorica, donesen je Pravilnik za dodjelu potpora poduzetnicima za pokriće troškova tehničke pomoći i ostalih konzultantskih usluga u prijavi i provedbi projekata koji će se financirati sredstvima EU (Službeni glasnik Grada Velike Gorice 6/2016). Pravilnikom su utvrđeni opći uvjeti, kriteriji za dodjelu potpore, postupak odobravanja te visina potpore.

Kroz provedeni Natječaj, a u cilju jednostavnije prijave, uočili smo mogućnost izmjene elemenata Pravilnika kako bi dodatno olakšali administraciju poduzetnicima kod same prijave i dostave obvezne dokumentacije. S obzirom da u postupku predavanja dokumenata na Natječaj, poduzetnik dostavlja kompletno sve obrasce, nije potrebno dostavljati Završno izvješće po isplati sredstava.